Diari Oficial de la Generalitat Valenciana


Sumari del DOGV 876, del 26-07-1988 (1988/811727)

DECRET 109/1988, de 18 de juliol, del Consell de la Generalitat Valenciana, pel qual es crea la Comissió Mixta amb les Corporacions Locals, per a la transferència dels seus serveis i establiments sanitaris al Servei Valencià de Salut.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1988/07/18/109/dof/vci/html**

### Dades del document

Número de DOGV
:   876

Data del DOGV
:   26-07-1988

Secció del DOGV
:   DISPOSICIONS GENERALS

Número del document
:   1988/811727


Data del document
:   18-07-1988

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

Decret 109/1988, de 18 de juliol, del Consell de la Generalitat Valenciana, pel qual es crea la Comissió Mixta amb les Corporacions Locals, per a la transferència dels seus serveis i establiments sanitaris al Servei Valencià de Salut.  
La disposició transitòria tercera de la Llei 8/1987, de 4 de desembre, per la qual es crea el Servei Valencià de Salut, d'acord amb el que estableix així mateix la disposició transitòria primera de la Llei General de Sanitat, conté el mandat pel qual el Govern Valencià establirà amb les Corporacions Locals que disposen de serveis i establiments sanitaris, els Convenis necessaris per a transferir-ne la titularitat en el termini màxim de tres anys comptadors des de la publicació de l'esmentada Llei.  
A fi d'articular l'instrument idoni que desplegués el mandat legal, el Decret 46/1988, de 12 d'abril, del Consell de la Generalitat Valenciana, pel qual s'aprovà el Reglament d'Organització i Funcionament del Servei Valencià de Salut, previu en la seua disposició transitòria segona la creació d'una Comissió Mixta composada per representants del Consell de la Generalitat Valenciana i de les Corporacions Locals afectades.  
El propòsit, doncs, de la present disposició és de fer efectiva la creació de la dita Comissió, establint-ne les funcions i composició, així com les mínimes normes que possibiliten l'exercici de la seua actuació.  
En atenció de les consideracions precedents, a proposta del Conseller de Sanitat i Consum, i després de la deliberació del Govern Valencià en sessió de 18 de juliol de 1988,  
DECRETE:  
Article primer  
Es crea la Comissió Mixta per a la transferència i adscripció al Servei Valencià de Salut dels serveis i establiments sanitaris de les Corporacions Locals de la Comunitat Valenciana.  
Article segon  
Comissió Mixta tindrà com a funció l'estudi i valoració dels processos de traspàs dels serveis i establiments sanitaris de les Corporacions Locals, així com l'adopció dels acords en els quals s'establesquen els termes i condicions de cada transferència concreta.  
La integració dels serveis i centres de les distintes Corporacions Locals serà tractada per la Comissió Mixta de forma separada i específica amb cada Corporació.  
Els acords de la Comissió Mixta adoptaran la forma de proposta als òrgans competents d'ambdues Administracions, conformement preveu l'article seté del present Decret.  
Article tercer  
La Comissió Mixta tindrà una composició paritària entre representants del Consell de la Generalitat Valenciana i de la Corporació Local en cada cas afectada, d'acord amb la següent distribució:  
1. President: El Conseller de Sanitat i Consum, o persona en qui delegue.  
2. Vice-president: El President de la Corporació Local, o persona en qui delegue.  
El President i el Vice-president exerciran les funcions inherents als dits càrrecs.  
3. Vocals:  
a) Per part del Consell de la Generalitat Valenciana:  
- Un representant de la Conselleria d'Economia i Hisenda, designat pel titular del Departament.  
- Un representant de la Conselleria d'Administració Pública, designat pel titular.  
- Dos representants de la Conselleria de Sanitat i Consum, un pel Departament i l'altre pel Servei Valencià de Salut, designats respectivament pel Conseller i pel President del Consell d'Administració de l'Organisme.  
b) Per la Corporació Local afectada:  
- Quatre Vocals designats per l'òrgan competent de l'Ens.  
El nombre de Vocals en ambdós casos es considerarà mínim. Quan la naturalesa de la transferència ho farà aconsellable, la Comissió podrà ampliar l'esmentat nombre fins un màxim de vuit Vocals per cada Institució.  
Tots els Vocals podran ser substituïts en qualsevol moment pels òrgans que els haja designat, i ho comunicarà oficialment a la Comissió.  
4. Secretaris: La Secretaria de la Comissió serà exercida per ambdues Administracions, que designaran cadascuna un Secretari, els quals alçaran actes de les reunions de la Comissió.  
El Secretari corresponent a l'Administració del Consell serà designat per la Conselleria de Sanitat i Consum, i s'encarregarà de la documentació i atendrà el funcionament intern de la Comissió.  
Article quart  
La Comissió es reunirà en la seu que decidirà el President, a qui en correspondrà la convocatòria, d'acord amb el Vicepresident. L'esmentada convocatòria es notificarà als Vocals, ordinàriament amb una antelació mínima de quaranta-vuit hores.  
Article cinqué  
Els acords s'adoptaran per consens de les dues representacions, i s'entendrà formalitzada la proposta resultant quan hi prestaran llur conformitat expressa el President i el Vicepresident de la Comissió.  
Article sisé  
Per tal de comptar amb la necessària assistència tècnica i assessorament, la Comissió podrà decidir la constitució de grups o de ponències de treball sobre aspectes concrets de cada procés de transferència. Així mateix, cada Administració podrà acudir a les sessions de la Comissió assistida dels tècnics o experts que considere convenients, en funció de la matèria a tractar-hi.  
Article seté  
Els Acords es pronunciaran sobre totes les qüestions necessàries per al més eficaç traspàs dels serveis i centres a considerar, especialment pel que fa als mitjans personals, pressupostaris i patrimonials, i consignaran també la data d'efectivitat de la transferència.  
Els acords assolits se sotmetran a la respectiva aprovació del Consell i de l'òrgan competent de la Corporació Local, mitjançant les corresponents propostes de Convenis entre ambdues Administracions.  
DISPOSICIO ADDICIONAL  
La Comissió quedarà disolta automàticament quan conclourà tot el procés d'integració dels serveis i establiments afectats, tret que la seua continuació posterior s'establisca expressament en els Convenis obtinguts per a assumir funcions de seguiment d'allò acordat o d'altres d'anàlogues.  
DISPOSICIONS FINALS  
Primera  
Es faculta el Conseller de Sanitat i Consum per a dictar les normes i adoptar les mesures necessàries per a l'acompliment i el desplegament del previst en aquest Decret.  
Segona  
Aquesta disposició entrarà en vigor l'endemà de la seua publicació en el Diari Oficial de la Generalitat Valenciana.  
València, 18 de juliol de 1988.  
El President de la Generalitat,  
JOAN LERMA I BLASCO  
El Conseller de Sanitat i Consum,  
JOAQUIN COLOMER SALA


Còpia Permalink ELI